Satuan Ati (2)
Olih: Agus Sutrarama
Makiré libur panjang lakaran menék ka
seméster telu, Ari sang ketua kelas ngumumang lakaran ngaé acara manggang.
Tongosné di kostné I Gobér. Koné ulian lakar makelo tuara katemu buin ngajak
akelas. Makejang setuju turin ngaé pangerencana, keputusanné lakar manggang
nuju Saniscara ané teka buin cepok.
Nada teka ngajak Arsa, maan tugas meli
adeng. Ari Kusuma, Gobér, Budi pajongkok di malun keranné ngerikin bé jangkiné.
Dé Alus jak Tu Nata majian dik tugasné, masila di ambénné nyeseb bawang, netek
tabiané.
“Lua-lua dija né?” Petakonné Arsa.
“Mara Wati jak Alit uba mai ngabaang kal
basané, balik ka kost koné manjus malu.” Pasaut né Ari.
“Kamu sing ada ngorin kakak kelasé, Ri?”
Mimbuh Arsa matakon.
“Suba, I Batu jak I Marléy petengan
ngorang teka. Jung Dé masih suba kel orin.”
Degg.
“Paling Jung Dé petengan mai ngajak
Arra.” Abetné Dé Alus.
Jung Dé tuah tunanganné Arra, Svarra. Nada
simalu nawang Jung Dé dugas ipidan, kala ento Nada ada di seméster satu,
ningalin timpal-timpal ipunné ramé pasuryak mabalih kakak-kakak kelas malatih
debat Bahasa Inggris.
“Jung Dé is the best…” Andup sisyané ramé di sisi.
“Ento Jung Dé, tunanganné Svarra.” Abetné
Ari ané dugas ento ada di sampingné Nada, nujuhang anak muani tegeh atlétis,
bagus ganggas, ané masih dadi atlét baskét di kampusé. Cas cis cus English-né
buka yéh tan patambakan, mimbuh dueg ngemaang argumén, dadi mawibawa kala
mawicara di debaté. Jung Dé ngansan dadi primadona, kala nyidang ngemaang
kampusé piala juara kapertama lomba debat mabasa Inggris tingkat Universitas
sa-Bali dugas ento. Enyén lakar ngadén yén ento numbuhang jengah di tangkahné
Nada, ngarasa bisa. Yén ia masih bisa buka ka-ké-to.
“Ber, raga nyilih kamar mandi nah?” Abetné
Ari.
“Nah, nah, raga binjep nyen siduri.
Genjrang-genjréng malu né ngajak I Budi.” Saut né I Gobér.
“Kléé, romantis san nyamané nok, pink
makejang celana dalemné.. wuahaha..” Kauk-kauk Ari Kusuma uli di tengah.
“Mamesu to ci.. nak putih to ladné
warnanné. Igis-igis ci Ri, Alit jak Wati ngrikkik né dini…” Sautné I Gobér
bungker kala ngintipin kadadua luané ané suba teka, Alit Arini jak Wati Astuti
ané negak di bucu mati ngisi HP-né, ngantiang lebeng nasiné, kéto masih
ngantiang nyaman-nyamanné ané mirib ada lakar buin nyidang teka.
Ngansan ngenah bintang di langité,
ngansan ramé suara di kostné Gobér peteng ento. Gending-gendingné Slank jak
Lolot side A side B pang kuda kadén suba kagendingang, tondén masih madan
kenyel limanné Dé Alus, sang gitaris genjrang-genjréng, ngamilunin ka-tondénkenyel-an
uat baong nyaman-nyamanné ditu makejang. Mirib kenyelé sing ja maarti bandingang
rinduné lakar makelo sing matemu.
“Da, néh. Kanggoang nak do bes liu.” Ari
ngenjuhang a sloki arak ka Nada di sampingné.
“O, nah Ri.”
“Kamu bengong gén, ada antiang né o??”
Petakonné Ari buka ngesiabin Nada.
Aget masih Nada nyidang nyaru tuara
nyautin, ulian sagét ada endih lampun montorné ngulapin. Mira teka ngandéng
Svarra di durinné.
“Éh, Mir, Arra, éé.. Jung Dé?” Kéwala
petakonné Arsa tan pasautan. Svarra, buka mendep, nyelehseh ka tengah ka tongos
lua-lua lénan mapunduh. Mira ané durian buka ngemaang koda, apanga Svarra sing
kapaksa buin nyautin.
“Adéh, masalah asmara né…” Abetné Ari
misi ngabiahin paanné Nada.
“Haduh.” Nada nyaru ngatepak, apa mirib
mula seken sakit.
“Héhé, sory, sory Da…”
“Adah, bo punyah ci né Ri…” Munyinné
Marléy, panglingsiré, ulian mula tuuhné paling wayaha ditu.
Kendel. Beneh sajan abetné Ari Kusuma, yén
ada ané antianga baan Nada. Arra, ah, Nada tuara nawang uli pidan ia dadi urati
san ngajak ukudanné Svarra. Apaké sekat ningalin ipun ngamaang présentasi MICE
di malun kelasé? Apaké dugas makesiab ningalin ipun majujuk duur kursiné,
goyang magending dangdut kala dosénné tuara nyidang ngajahin? Apa kala ningalin
ipun mendep sungsut makakeb duur bangkunné, paningalanné kadadua ngembeng, buka
ané mara busan tingalin ipun? Kruna-kruna puitik setata marérod kala ento. Aluh,
élah yén kadadiang makudang puisi baan Nada. Urati tuah urati, apaké artinné
urati tan paada buktiné lakar nadiang arti? Pagrunyung timpal-timpalné buka
natakin sungsutné Svarra di tengah. Né muani masih ada maekin buka ngemaang
solusi. Nada, solusi apa? Yén pengalaman asmara masih ipun tondén ngelah. Ah.
Soléh karasayang baan Nada, yan
mapalasan jak timpal-timpal a kelasné ulian libur panjang ené mabekel paras
sungsutné Arra. Kéwala, ah, men Nada kel pelut baan ngudiang.
Sujatinné Nada sing ja bas johin baan
peluang ngelahang pengalaman asmara. Srieng bayu kapertama, bon angkihan anak
jegég simalu ento rasayang ipun duk ia ada di kelas lima SD. Dugas ento, nuju
libur kesaman, né mabarengan ngajak Pésta Kesenian Baliné, ia kajemput baan
Bapa Manné, blin bapakné, kaajak nginep ka Dénpasar. Anak padésan mara nawang
kota, malénan asanin ipun kesiran angin kotané, anget kalikup baan andus ramé
montor, lan mobil. Rasa-rasa sabilang paumahan pastika ada mobilné. Umah-umah
matingkat.
“Né madan Tiara, Dé.. mani ajak mai
malali.” Kéto abet Bapa Manné dugas ento.
“Nada… aduh.. panak Mémé Adé, mai-mai
menék, ené suba ada sosis, ada roti tawar, coklat panes dademenan Dé né…” Duh,
ané kaanti-antiang baan Nada, ané nyidang nylimurang kenehné, kerana diapin
suba madan kelas lima SD, Nada mula anak né lek-lekan, mimbuh tusing taén madan
joh-joh uli rerama. Yén nginep jumah anak lén tan pa kadampingin Bapak Ibunné,
pastika lakar kaingetan, nyaruang jengis gigisné. Aget Mémé Adénné ngerti san
jak bayun ponakanné ento, sayang san jak Nada. Nada menékin undagan ka lantai
atas umah Bapa Manné, umah matingkat telu, ané biasa ngatiban cepok tekaninna.
“Dis… nih ada Nada datang…”
“Iya.. Bu Dé…”
Degg.
Ada suara anak luh madingehan uli bedangin.
Munyinné serak gigis, kéwala alus ngadautin, enyénké ento? Kenyem ento, madeket
di paras ayu ipunné, paningalan ipunné masunar, tuara ja ngulapin ngaé makelid,
kéwala nayuhin, kénkén ja sunar bulanné peteng ento.
“Hai, Nada. Gendis.”
Putu Gendis Sangayu, masih patuh kelas
lima SD. Bapakné Gendis tuah adinné Mémé Adé. Ipun PNS matugas di Surabaya.
Nuju mulih kampong lan singgah di pondokné Nada, Mémé Adé pepes nyatuaang yén
ia ngelah ponakan, cantik koné, nongos di Surabaya.
“Aiss.. akrab ba ia, Nada jak Gendis
cocok asanné né…” Teka Mbok Surya, pianakné Bapa Man lan Mémé Adéné Nada,
ngesiabin ortanné Nada jak Gendis ané buka lek-lek kéwala tileh ditu negak di
kursi besiné, tuah maselat baan méja kaca, di duurné suba ada susu coklat jak
roti tawar misi blue band.
“Apa sih Mbok Ya…” Ngansan ngelinus
angin Kawulu di masan Kapat tengahing tangkahné Gdé Nada kala ento, baan
ningalin kenyem manis nak jegég ayu di sampingné. Hah.
“Mai jani ajak ka PKB…” Kenyem Mémé Adéné
semangat lan suba mapayas méwah.
Selantang pajalan nuju Art Centre peteng
ento, ngeliwatin pundukan uma, lan gang, sing ja suud-suud Nada, cerik menék
truna kelas lima SD kelangen ningalin bajang ayu ané majalan di malunné. Kedipné
ngalahang gelahné I Bintang Bulan baduur. Nyingcingang celana panjang ipunné.
“Aa..” Saget maserét baisné Gendis, buka
réflék limanné Nada ngisiang uli duri.
“Ehm,” I Mbok Surya macekéhan durinné Nada,
di malu Mémé Adé kitak-kituk. Mirib di keneh ipunné, “Ah, anak cerik-cerik.”
“Mbok Ya, entar naik itu yuk..” Tujuhné
Gendis nujuhang bianglala tegeh, kelap-kelip lampunné suba ngenah uli joh.
“Yuk.” Sautné Mbok Surya.
Pasar sénggol PKB-né magunyek peteng
ento. Di aréna bermain anak-anaké, ada komidi putar, jungkat-jungkit, lan né
paling gagah tuah bianglalaé mara ané tegehné aéng.
Gendis girang ia malunan macelep ka
gondolané. Grimutan gigis Nada ningalin I Mas tukang bianglalané jek makelo
sajan ngeretang sabuk pengamanné di bangkiang rengkiangné Gendis.
“Da.”
“Yang, mbok Ya.”
Nada ngadén Mbok Surya ané lakaran
nampingin Gendis ditu, cetet déwékné orahina.
Duh.
“Mbok Ya ningalin gén nah, takutné bas
baat.” Kéto alasanné.
Sajan kikuk, kéwala, ah, Nada, cerik
kelas lima SD nemuang srieng soléh ento, ketug nrugtug kapertama. Sakabedik
gondolané ngamenékang, lawat I Mbok Surya jak Mémé Adé di betén nganyenikang, kéwala
arepan lan pinunas di atinné Nada apang tusing ja milu nganyenikang, ngansan
negehang. Di muncuk paling tegeh bianglalané, sledét ipun sang ayu di sampingné
ané bibih tipisné buka caket, hmm, anak luh mula pantes yén jejeh tekén tegeh,
kéwala muani, sing. Laut kénkén kadén, dugas ento pesu munyin ipunné romantis sénglad.
“Dis,
liat coba bulannya, indah ya?”
Gendis adéng-adéng ningalin bulané,
“Hmm.”
Bianglalané tuah roda gedé né malinder,
nambungang iraga menék ka muncuk, kéto masih ngaba iraga mabalik buin tuun, ka
tanah. Sing ada nak nembahang ngelah ipian, ngelah arepan tegeh, lakar ngalap
ia i bulan, kéwala tetep dogén tegehé ento musti kagaénin sakabedik uli di
beten. Apaké ipian né Nada?
“Kalo
Nada, cita-cita nya apa?” Petakonné Gendis.
“Mau
jadi seniman.”
“Oo.”
Apaké seniman ento lakar nyidang
ngatehin Gendis makapalan kema mai, keliling Indonésia, buka ané maan
kaceritayang baan Gendis, yén ngabulan cepok ipun ngajak kaluarganné lakar
jalan-jalan menék kapal terbang, keliling Jakarta ka tongos né madan Monas, ka
Borobudur, ka Malioboro. Apaké seniman ento kerén? Lakar nyidang ngaé ipun tis
di tengahan mobil maelé nécis?
Tiban maganti baan atiban, Nada suba
madan bisa nyimpen ané madan.. kangen. Menék kelih, tusing buin ada acara
kumpul bocah nuju libur kesaman. Bapa Manné masih tusing buin taén nyemput Nada
mulih.
“Kénkén ya kabar kamu ditu, Dis?”
Dot san Nada nyatuaang kapining Gendis
unduk ngurub semangatné ngepung cita-cita senimanné di SMP. Dot san ngedumang
unduk suka bagia ipun kala ngawakilin kabupaténné malomba gong kebyar di Art
Centre, hmm, tongos kenangan ipun ipidan negak bianglala bareng. Suba telung
tiban, sing merasa naenang kangen.
Krincing.
Ngrincing sepéda ontél ‘Phoenix’ né Nada
menékin natah umah Bapa Manné di kampung. Umah gedé ané suba atiban majujuk,
tongos Bapa Man lan Mémé Adéné koné lakar nelahang masa tuané, mabalik ka
kampung, apang nyidang nyumu buin seken-seken mabraya. Tuara ja sanget ejoh uli
tongos pondokné Nada. Kala ento liburan catur wulan, Nada suba SMP kelas telu,
masa-masan enduk ipun, ulian ipianné, endih cita-citané ngreres, tan pa ada
dukungan.
“Mé Adé…”
“Hei.. Nada sayang Mémé.. kadung di
paon, mai-mai.. harus cobain malu pindang cekalan Mémé Adéné..”
“Yang kejep gén Mé Adé, orin né ngidih
don jangar ulam bedik jak Ibu, ia sedek ngadukang tum koné busan, kadéna enu
don jangar ulamé.”
“Nada…” Madingehan suaran Mbok Suryané
uli balé daja, pesuan, sagét ada anak bajang jegég ané asan-asanné ingetin ipun
nugtug pesuan.
“Hai, Nada.”
“Éh, Gendis.”
“Nada, né Nada dugas TK asanné ené, jeg
magaya nyongkok di malun Mbok Ya é, fotona jak Bapa Mané.”
“Itu
Nada ya Mbok Ya? Hihi.” Kedékné Gendis, duh, bajangné, telung tiban sing
katemu, ngansan geulis, kilak-kiluk ukudanné ngansan ngenah. Bengong Nada
nguratiang Gendis nguratiang foto-foto di albumé.
“Jréng-jréng,
nih, siapa nih fotoan berdua?”
“Haha,
ama Nada waktu di Pesta Seni.” Gendis makenyem, Nada ngejohang muanné,
masem. Ditu mara ia seken nawang yén kulit ipunné ngajak Gendis sanget san
kontras, susu jak kopi. Hh.
“Duh, Nada.. adi nyelem-nyelemang jani..?”
Munyin Mémé Adé, yén kénkén kadén dibeneng ento tusing ja lucu rasayang ipun.
“Ah, sing kok, cowok adanné, Buk.” Sautné
Mbok Surya cara ngelonin.
“Eh, Dis.. nih cowoknya Mbok Ya,” Mbok
Surya nujuhang di albumé, foto anak muani, bagus mawibawa, mafoto nganggo
seragam magaé. Di durinné ada kapal laut gedé, ngenah abedik tulisan Cruise
Line-né, Nada ngintipin.
Nyidang Nada ningalin Gendis ané rawatné
dadi buka kahipnotis, “Wah.. keren, kerja
di pesiar ya Mbo Ya??”
“Héé, nih.” Lantas Mbok Surya ngebitang
buin albumé, buin ngenah foto tunanganné, jani mafoto ngajak mobil sédan selem
malengis. Buin cepok ditu tingalin ipun Gendis paningalanné buka bungah,
“Wahh,
Civic.. ya Mbok Ya..? Gendis juga suka tuh, sempat kasi tahu Papa beli itu, éh
katanya masih sayang ama Feroza nya..” Gendis ngamunyiang bungah ipunné ané
mara tingalina baan Nada. Nada tuah mamengong, kénkén ja kebo mabalih gong.
Pasuryak di malunné, kéwala ia tuara ngerti apa. Mérk mobil to ané ortaanga ngaénang
ipun inget ngajak sekayan reramanné di pondok. Tuah montor bébék Alfa 2R bekas
ané mara abana mulih jak Bapakné ngantinin I Honda 80 ané suba ngalemeng
mati-matian. Ento dogén suba sanget ngaénang kendel. Hah, nguda dadi Nada
ngerasaang oon, duurné prajani baat, buka ngorin apanga nguntulang déwékné,
ningalin kadadua bais ipunné selem kakah ané kapayasin baan sandal india
‘sunly’.
“Mm, Mbo Ya, yang mulih nah, antianga
don jangar ulamé..”
“Yéh, Nada, énggal-énggal. Nah, mu naé
nyanan makelo antianga jak Ibu.”
“Dis.”
“Mm.”
Mirib yan dugas ento suba ada ané madan
‘kode’, buka ada teka-teki ané kalébang baan kenyir nyangléné Nada ka paliat
kambangné Gendis dugas ento. Teka-teki ané mapangidih panyaur, apaké ento
makejang suba bas lebian?
Diapi ‘slow motion’ ulian tetep tondén mamuncuk baan ané madan ngelah tunangan, Nada, makiré namatang SMA-né dugas ento, ngarasaang aduk-adukan lawar ‘semara’ di tengah atinné suba ngansan marasa ulian babasanné suba ngancan genep. Suba misi manisné pangaptin, pakehné ngantosang, kanti paitné kenyataan ané nyak sing nyak musti katerima. Ento kaput ipun baan suksmaning manah, yén makejang lakar dadi bekel idup ipunné ané mautama. Unduk nerima rasa, ah, lan numpahang rasa. SMA 3, tongos baisné Nada payu manjekan, suud namatang paletan SMP-né, mula saja sekolah ané kasub baan disiplinné. Rasa ‘gedeg’ di tangkah, dadi api. Ulian kademenin baan séniorné kala masa orientasi penerimaan siswa baruné, ipun kapilih dadi anggota lomba gerak jalan. Peteng lemah, ujan kebusan ipun jak makejang kalatih. Apa ya mirib ada di keneh para warga ané mabalih, di sisin jalané, ningalin Nada lan timpal-timpalné makejang kala kalatih, madéngdéng di duur aspalé, matuhang tegap langkah, magending nandingin gruéngan montor, akilo dasaan kilo, kulitné Nada ané selem suba pasti buin nyelemang. Tuara pocol, mara dadi sisia anyar SMA 3, Nada, milu nyidayang ngemaang piala juara kapertama lomba gerak jalan tingkat kabupatén. Préstasi, Nada ada di tongos anak ané dot ngajak préstasi, di sekolah SMA-né ené ipun ngarasang ada ané ngadukung endih sundih sentirné ané ipidan maan remrem. (masambung..)
jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn min_Latn ban_Latn fuv_Latn ban_Latn ind_Latn kmb_Latn ban_Latn sun_Latn wol_Latn jav_Latn hun_Latn zsm_Latn ban_Latn ban_Latn bjn_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn sun_Latn run_Latn ind_Latn ban_Latn ban_Latn ban_Latn slk_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn zsm_Latn ban_Latn scn_Latn kmb_Latn ban_Latn ban_Latn jav_Latn scn_Latn deu_Latn ban_Latn ban_Latn ban_Latn jav_Latn sun_Latn jav_Latn tgl_Latn sot_Latn scn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn kab_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ita_Latn ban_Latn hau_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn yor_Latn wol_Latn ban_Latn ban_Latn ban_Latn ban_Latn glg_Latn ban_Latn ban_Latn sun_Latn ban_Latn ace_Latn jav_Latn ban_Latn ban_Latn zsm_Latn jav_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn sot_Latn ban_Latn ban_Latn ban_Latn ind_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn hau_Latn kac_Latn ban_Latn ban_Latn lus_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lmo_Latn ind_Latn ace_Latn vie_Latn ban_Latn ban_Latn ban_Latn ban_Latn jav_Latn bam_Latn bjn_Latn mri_Latn sun_Latn som_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn sun_Latn ban_Latn ban_Latn ban_Latn ban_Latn ban_Latn eng_Latn jav_Latn ban_Latn ban_Latn ban_Latn ban_Latn ban_Latn ind_Latn yor_Latn sun_Latn min_Latn yor_Latn ban_Latn ban_Latn ban_Latn ban_Latn als_Latn glg_Latn ban_Latn ban_Latn jav_Latn ind_Latn jav_Latn ban_Latn ban_Latn sun_Latn bjn_Latn cjk_Latn sun_Latn ban_Latn min_Latn ban_Latn ban_Latn ban_Latn jav_Latn kab_Latn ban_Latn ban_Latn ban_Latn ban_Latn ban_Latn ibo_Latn ban_Latn ban_Latn ban_Latn min_Latn ind_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn tuk_Latn ind_Latn ban_Latn sun_Latn ban_Latn lmo_Latn yue_Hant ban_Latn ban_Latn ban_Latn ban_Latn ban_Latn